stanford-oval/wikipedia huggingface dataset:
ניסים אלחנטי
ביוגרפיה

ניסים אלחנטי נולד בנהריה כבן הזקונים להורים ניצולי שואה מיוון, אימו רנה ילידת העיר טריקלה שביוון ואביו לאון יליד עיר הנמל וולוס שביוון. ניסים גדל בעכו.
מהוריו למד את השפה היוונית, בגיל צעיר מאוד גילה כישרון מוזיקלי יוצא דופן, הוריו זיהו את כישרונו המוזיקלי ורכשו עבורו את הגיטרה הראשונה כשהיה בן שש, ניסים החל לשיר ולמד לפרוט בכוחות עצמו בגיטרה ובהמשך גם בבוזוקי שקיבל כמתנת בר מצווה, רכש השכלה תיכונית בעכו, התגייס לצה"ל ושירת בסיירת גולני.
ביוגרפיה > דיסקוגרפיה

ב-2007 יצא לאור אלבומו היחיד עד היום שנקרא בשם "החוויה היוונית" (על שם להקתו) ועל שם יצירה שלו שמופיעה באלבום. האלבום שהוקלט בהופעה חיה כולל בתוכו גרסאות כיסוי בין היתר לשיר "איריסים"("Girise") שאת גרסתו העברית חיבר חיים חפר ואת הגרסה היוונית חיבר ניסים אלחנטי ומבוצע באלבום ביוונית ובעברית, השיר "למעלה ולמטה נפגשים"("Mikro fili" "נשיקה קטנה") שאת מילותיו חיבר אבי (אבינועם) קורן (שהנחה את המופע וחיבר את מילות הקישור) ללחן יווני וכן השיר "ספרי איילת אהבים" שאת מילותיו בעברית חיברה נעמי שמר ללחן של מנוס חג'ידאקיס בעיבודים חדשים של ניסים אלחנטי, באלבום התארח המוזיקאי יאיר דלאל.
הערות שוליים

↑  להקת "הכל בדרך", באתר מסיבות ביטחוניות, אוחזר ב-19 ביוני 2012.
↑  נענע 10 "חגיגה יוונית אמיתית"
↑  אסף נבו, ‏סני, הבת של אריס סאן ועליזה עזיקרי, חוזרת ל"סיגל", באתר ‏מאקו‏, 24 בפברואר 2009
↑  סינגל "סיגל" יוסמיוסיק
↑  בועז פיילר, קסם של דו-קיום, באתר ynet, 3 בנובמבר 2009
↑  "הו סלוניקי סלוניקי" ב-וואלה VOD
↑  "סלוניקי בגדד סלוניקי" באתר של יוסי אלפי
↑  "אלה אלה" ברדיו סול
↑  הסרט "רסיסי אהבה" באתר האקדמיה הישראלית לקולנוע וטלוויזיה
↑    יעל פרידסון וליאור אל־חי, נראה ונחיה, באתר "ידיעות אחרונות", 30 במאי 2016
נסיב אבקריוס ביי

| --- | --- |
אין תמונה חופשית
 לידה:  1 במאי 1878 קהיר, ח'דיוות מצרים 
 פטירה:  7 בספטמבר 1946 (בגיל 68) ירושלים, פלשתינה (א"י) 
 מדינה:  פלשתינה (א"י) 
 
נסיב אבקריוס ביי (1 במאי 1878 - 7 בספטמבר 1946) היה עורך דין ערבי נוצרי שפעל בארץ ישראל בתקופת המנדט הבריטי ונחשב לאחד מגדולי עורכי הדין הפליליים בארץ ישראל באותה תקופה.
חייו

נסיב אבקריוס נולד בשנת 1878 בקהיר בירת מצרים למשפחה יוונית-אורתודוקסית אמידה. בתחילת המאה העשרים קיבל תואר במשפטים בפריז. תפקידו הציבורי הראשון היה שופט מחוזי בח'רטום בירת סודאן, ולאחר מכן שימש כפקיד בכיר במשרד המשפטים המצרי. בשנת 1919 קיבל מידי פואד הראשון מלך מצרים את תואר הכבוד "ביי".
עם תחילת המנדט הבריטי, בקיץ 1920, הגיע אבקריוס לירושלים לשמש מנהל בתי המשפט וכמורה בבית הספר המנדטורי למשפטים. אחר כך פתח את משרדו הפרטי הפך המשרד לאחד ממשרדי עורכי הדין המצליחים בארץ ישראל באותה עת. במשך שנות השלושים היה נסיב אבקריוס עורך הדין הפלילי הבולט ביותר בארץ ישראל. הוא הכיר את השופטים, היה מקושר למינויים והיה בעל יכולת הופעה מרשימה. אבקריוס נחשב לעורך הדין הנועז והיקרן מבין כל עורכי הדין המקומיים. הוא העז לכתוב בכתבי הטענות דברי ביקורת על השופטים שבפניהם הופיע, אך תמיד בגבולות המותר. אבקריוס ביי היה שותפו של עורך הדין דוד גויטיין, לימים שופט בית המשפט העליון של מדינת ישראל. בשנות הארבעים הפך משרדם להיות המשרד המוביל, בזכות כל הערעורים בהם זכו בדין.
אחד המשפטים הנודעים שבהם הופיע אבקריוס היה משפטו של ראובן שיינצוייט שהואשם ברצח המהנדס יעקב צוואנגר, פרשה הידועה כ"הרצח בחולות תל נוף".
אבקריוס התאהב ביהודיה בשם לאה טננבוים, הצעירה ממנו בכשלושים שנה, והשניים נישאו באלכסנדריה שבמצרים בשנת 1930 ונולדו להם שתי בנות. לכבוד אשתו בנה עורך הדין האמיד בשנת 1934 בית מפואר בשכונת רחביה בירושלים, שנודע בשם "וילה לאה". על פי ההספד שלו בעיתון "הארץ" התגייר למענה.
במרוצת הזמן ירד אבקריוס מנכסיו. לאחר התרוששותו עזבה לאה את אבקריוס ו"וילה לאה" הושכרה בשנת 1936 להיילה סלאסי קיסר אתיופיה, שגלה מארצו לאחר כיבושה בידי האיטלקים. בני הזוג התגרשו בשנת 1945.
נסיב אבקריוס ביי פרש מעריכת דין במהלך מלחמת העולם השנייה ונפטר בשנת 1946 בירושלים בחוסר כל, בבית מלון בעיר העתיקה. הוא נקבר בבית הקברות הקתולי בהר-ציון. עם מותו כתב עליו דוד גויטיין דברי הספד:
הוא היה משכמו ומעלה מעל כל עורכי הדין האחרים הפועלים בארץ ישראל... במשפטים פליליים היו לו קרוב לודאי יותר הצלחות מאשר לכל אחד מן הטוענים האחרים, ויהודים כערבים כאחד פנו אליו, למעשה, בכל תביעה משפטית קשה במשך עשרים השנים האחרונות... הוא היה מאוד פופולרי בקרב כל השופטים, ואולי מעלתו הגדולה ביותר הייתה כשרונו לשכנע את השופטים בתקפות טיעוניו.
[דרוש מקור]
לאחר קום מדינת ישראל הפכה "וילה לאה" לרכושו של האפוטרופוס הכללי, ושוכנו בה, בזה אחר זה, אישים בכירים כמשה דיין, אליעזר קפלן ויוסף בורג.
ראו גם

וילה לאה
הערות שוליים

1 2 3 4 5  מת עוה"ד אבקריוס, הארץ, 9 בספטמבר 1946
↑  פתיחת השעורים למשפט בבתי המשפט, דואר היום, 4 בנובמבר 1920
↑  המוסד העליון  לצדק קיבל "תגבורת", מעריב, 25 בדצמבר 1953
↑  עד המלך מספר על רצח צווונגר, דבר, 18 ביולי 1937
במשפט רצח צואנגר, דבר, 19 ביולי 1937
↑  הניגוס בדירה חדשה : באחד ביוני יצא ללונדון, הארץ, 17 במאי 1936
לוס מוצ'יס

| --- | --- |

 מדינה:  מקסיקו מקסיקו
 מדינה:  סינלואה סינלואה
 תאריך ייסוד:  1893
 גובה:  10 מטרים
 אוכלוסייה:  ‏
  ‑ בעיר:  298,009 (2020)
 קואורדינטות:  25°47′0.59″N 108°59′37.47″W﻿ / ﻿25.7834972°N 108.9937417°W﻿ / 25.7834972; -108.9937417
 אזור זמן:  UTC -7
 http://www.ahome.gob.mx/
  מפת מיקום  מפה מפורטת   (למפת מקסיקו מוגדלת) מקסיקו סיטי גוודלחרה מונטריי פואבלה טיחואנה לאון סיודאד חוארס סלטיו סן לואיס פוטוסי ארצות הברית גוא. ב. הונ. האוקיינוס השקט  מפרץ מקסיקו לוס מוצ'יס(למפת מקסיקו רגילה) מקסיקו סיטי גוודלחרה מונטריי פואבלה טיחואנה לאון סיודאד חוארס סלטיו סן לואיס פוטוסי ארצות הברית גוא. ב. הונ. האוקיינוס השקט  מפרץ מקסיקו לוס מוצ'יס(למפת סינלואה רגילה) קוליאקאן מסטלאן גואסבה אסקואינפה דה אידלגו לה קרוס אל פוארטה דורנגו האוקיינוס השקט  מפרץ קליפורניה  ב. ק. ד.  נאי. סונורה צ'יוואווהלוס מוצ'יס(למפת סינלואה מוגדלת) קוליאקאן מסטלאן גואסבה אסקואינפה דה אידלגו לה קרוס אל פוארטה דורנגו האוקיינוס השקט  מפרץ קליפורניה  ב. ק. ד.  נאיאריט סונורה צ'יוואווהלוס מוצ'יס  he tabBackground:;tabBorder:#aaa;defaultTab:0;
 
לוס מוצ'יס (בספרדית: Los Mochis) היא עיר במדינת סינלואה במקסיקו. העיר שוכנת בצפון-מערב מקסיקו, במרחק קצר מחוף האוקיינוס השקט.
היסטוריה

לוס מוצ'יס נוסדה ב-1893 כמושבה על ידי חבורת סוציאליסטים אוטופיסטים אמריקאים בהנהגת המהנדס האזרחי אלברט קינסי אוון. אוון ביצע מספר עבודות באזור במהלכן הוא הוקסם ממנו והוא פיתחו חזון להקמת עיר נמל בעלת חשיבות בינלאומית שתקושר ברכבות לשאר מקסיקו. על בסיס החזון הזה הוקמה המושבה. המושבה התקיימה במשך 30 שנים וכיום החזון של קינסי מוגשם בעיירת הנמל טופולבמפו הנמצאת בקרבת לוס מוצ'יס.
כעבור כמה שנים הגיע לאזור איש העסקים האמריקאי בנג'מין ג'ונסטון. ג'ונסטון הגיע לאחר ששמע על המושבה של קינסי והחליט להקים בתי חרושת לעיבוד קנה סוכר מהאזור. בהמשך הוא פעל להכרזה על לוס מוצ'יס כעיר נפרדת מהמושבה של קינסי, ששמה שונה לטופולבמפו ב-20 באפריל 1903. כעבור זמן קצר לוס מוצ'יס גדלה והפכה למרכז הכלכלי של האזור.
כלכלה

בעשורים הראשונים לקיומה, כלכלת לוס מוצ'יס נשענה בעיקר על תעשיית עיבוד הסוכר, אך כיום הכלכלה המקומית מתבססת גם על תעשיות נוספות ועל נמל טופולבמפו.
גאוגרפיה > אקלים

לוס מוצ'יס נמצאת באזור בו שורר אקלים סמי-ארידי. הקיצים חמים מאוד כאשר הטמפרטורה הממוצעת המרבית מתקרבת ל-40 מעלות צלזיוס וגם החורפים חמים למדי כשהטמפרטורה הממוצעת המרבית העב בסין 20 ל-30 מעלות. מרבית המשקעים יורדים בקיץ ובממוצע יורדים כל שנה כ-330 מילימטרים של משקעים.
| אקלים בלוס מוצ'יס> חודש.טמפרטורה יומית מרבית ממוצעת (C°).טמפרטורה יומית מזערית ממוצעת (C°).משקעים ממוצעים (מ"מ) | אקלים בלוס מוצ'יס> ינואר.26.1.11.7.15 | אקלים בלוס מוצ'יס> פברואר.27.7.12.1.8 | אקלים בלוס מוצ'יס> מרץ.29.7.13.3.3 | אקלים בלוס מוצ'יס> אפריל.32.5.15.5.0 | אקלים בלוס מוצ'יס> מאי.35.2.18.4.1 | אקלים בלוס מוצ'יס> יוני.37.1.23.1.6 | אקלים בלוס מוצ'יס> יולי.37.6.25.4.48 | אקלים בלוס מוצ'יס> אוגוסט.37.5.25.2.89 | אקלים בלוס מוצ'יס> ספטמבר.36.7.24.7.90 | אקלים בלוס מוצ'יס> אוקטובר.35.3.21.6.34 | אקלים בלוס מוצ'יס> נובמבר.30.7.16.1.18 | אקלים בלוס מוצ'יס> דצמבר.26.5.12.6.19 | אקלים בלוס מוצ'יס> שנה.32.7.18.3.331 |
| --- | --- | --- | --- | --- | --- | --- | --- | --- | --- | --- | --- | --- | --- |
מקור: אתר Weatherbase
תחבורה

את העיר משרת נמל התעופה הבינלאומי הפדרלי ואייה דל פוארטה, הנמצא במרחק של 18 קילומטרים מלוס מוצ'יס.
לוס מוצ'יס מקושרת במסילת צ'יוואווה-פסיפיק לעיר צ'יוואווה, בירת מדינת צ'יוואווה השוכנת בצפון-מרכז מקסיקו.
ערים תאומות

ארצות הברית סנטה רוזה, קליפורניה, ארצות הברית
ארצות הברית אונטריו, קליפורניה, ארצות הברית
הערות שוליים

↑  אקלים עבור לוס מוצ'יס, מקסיקו, באתר Weatherbase
| --- | --- |
בקרת זהויות :  NLI: 987007557434705171  LCCN: n82232166  MusicBrainz: fcf0eda7-3f3b-457f-a5b5-8265334142bf  NARA: 10037321  VIAF: 152475061   WorldCat (עם VIAF): 152475061
חבר מועצה

ערך זה עוסק במונח חבר מועצה, איש ציבור נבחר ברשות מוניציפאלית. אם התכוונתם לחבר מועצת מנהלים, ראו .
מדים היסטוריים של חבר מועצה, במועצת העיר ריו דה ז'ניירו במאה ה-19 ובתחילת המאה ה-20
חבר מועצה, (באנגלית: Councillor; בערבית: عَضُو مَجْلِس) הוא מי שיושב וחבר במועצה, שותף לדיונים, התייעצויות ומצביע בה. בדרך כלל הנציג (החבר) הוא איש ציבור הנבחר בבחירות כלליות דמוקרטיות הקבועות בחוק לרשות המוניציפלית (במקביל לבחירת ראש הרשות) או ממונה מטעם מחוז בחירה לרשות מקומית, עירונית או אזורית. התואר של חבר מועצה משתנה מבחינה גאוגרפית בנלאומית. חבר המועצה נבחר או ממונה לייצג קבוצה מסוימת של אנשים שבחרו אותו, בידיו הסמכויות והיכולת לאשר נושאים ועניינים שהוגדרו בחוק, לחוקק חוקי עזר, לבקר וליזום, לקבוע מדיניות, לקבלת החלטות, לתת ייעוץ בנושאים מסוימים, לנהל ארגון מסוים, לאשר תקציבים ועוד. חבר המועצה יכול לשרת במגוון תחומים, בפוליטיקה, בדת, בחינוך, בתעשייה, ועוד. חברי מועצה עשויים לתפקד במסגרת מועצה, כבית מחוקקים, במיוחד ברמת עיירה, עיר או מחוז. החברים ברוב הגופים המחוקקים ברמה המדינתית או לאומית אינם נחשבים לחברי מועצות. ברמות כאלה, ייתכן שלא תהיה רשות מבצעת נפרדת, וחברי המועצה עשויים לייצג למעשה את הממשלה כולה. על פי האקדמיה ללשון העברית ההגדרה לערך מועצה הוא:” חֶבר אנשים לדיונים ולהתייעצות”.
בישראל

חברי מועצת וראש הרשות המקומית (ראש העירייה, ראש המועצה המקומית או ראש המועצה האזורית, בהתאם לאופי הרשות המקומית) נבחרים לתפקידם בבחירות דמוקרטיות הקבועות בחוק. פקודת העיריות בישראל, פקודת המועצות המקומיות ועשרות חוקים נוספים מסדירים את אופן ניהול הרשויות ופעולותיהן.
בפקודת העיריות בישראל, סעיף 19 (א) קובע את מספר חברי המועצה ברשות מקומית או עירונית ביחס למספר התושבים באותה רשות כלהלן:
| סוג | מספר תושבים | מספר חברי מועצה |
| --- | --- | --- |
| א | 5,000 | 9 |
| ב | 25,000-5,000 | 15-9 |
| ג | 100,000-25,000 | 21-15 |
| ד | מעל 100,000 | 31-21 |
בנוסף לכך קובע החוק, כי במקרה ורשימת המועמדים בראשה עומד ראש העירייה הנבחר אינה זוכה למושב במועצת העירייה, מתווסף באופן אוטומטי מושבו של ראש העירייה במועצת העירייה לסך הקבוע של המושבים אותם קבע שר הפנים.
בישראל חברי המועצה ברשות המוניציפלית נבחרים אחת ל-5 שנים בשונה מהבחירות לכנסת בהם חברי הכנסת נבחרים אחת ל-4 שנים.
על פי החוק חבר מועצה פועל בהתנדבות. החוק קובע שחברי המועצה אינם זכאים לתגמול כלשהו עבור ביצוע תפקידם. חוזר מנכ"ל משרד הפנים אף אוסר על הרשויות להעניק תגמול לחברי המועצה.
בישראל > תפקידי חבר המועצה

תפקיד חברי המועצה לקבוע מדיניות (אותה מבצעים פקידי הרשות), להשתתף בדיונים בוועדות של הרשות כגון ועדת כספים, בניין ערים, חינוך, רווחה ועוד. כמוכן, להשתתף בישיבות מועצת הרשות (המתקיימות אחת לחודש) בהן מתקבלות כל ההחלטות בהצבעת רוב דמוקרטית.
מסמכויות חברי המועצה: למנות מינויים, פיטורים והדחות, אישור ענייני הכספים של הרשות, ניהול מקרקעין, הקמת תאגידים עירוניים, חקיקת חוקי עזר, דיון בדוחות הביקורת, פיקוח, ביקורת ובקרה על ראש הרשות והדרג הממונה.
בישראל > פסולים לכהונת חבר מועצה

סעיף 120 לפקודת העיריות בישראל מפרט את רשימת הפסולים לכהונת חברי מועצה (רשימה חלקית):
מי שמקום מגוריו הקבוע אינו בתחום הרשות המוניציפלית.
מי שהוכרז פסול דין לפי סעיף 8 לחוק הכשרות המשפטית.
שוטר.
עובד מדינה בשכר.
עובד בשכר באותה רשות או בכל רשות מקומית אחרת.
מי שהוכרז פושט רגל.
מי שהורשע בפסק דין שנהיה סופי.
מי שנידון למאסר.
מי שחייב חוב סופי בשל ארנונה.
בעולם > קנדה

בקנדה, הבחירות המוניציפליות נערכות לרוב בתאריך קבוע כל 4 שנים.
בעולם > פינלנד

בפינלנד חבר מועצה (neivos) הוא תואר הכבוד הגבוה ביותר שנשיא פינלנד יכול להעניק. ישנן מספר דרגות של חברי מועצה והן קיימות מאז השלטון הרוסי. להלן דוגמאות של חברי מועצה שונים בפינלנד:
יועץ המדינה: המעמד הגבוה ביותר בתוארי הכבוד; מוענק למדינאים מצליחים
חבר מועצת הפרלמנט: מוענק למדינאים מצליחים
חבר מועצת האוניברסיטה: מוענק לדמויות מובילות באוניברסיטה.
חבר מועצת התרבות/התיאטרון/יועץ הסרטים: מוענק לאנשי תרבות מובילים.
חבר מועצת הלשכה בשלטון המקומי: מוענק לבעלי תפקידים מצליחים בתחום השלטון המקומי.
בעולם > הודו

בהתאם לתיקון השבעים וארבעה לחוקת הודו, הממשל המוניציפלי בהודו מנוהל על ידי חברי מועצה נבחרים, החברים בתאגיד עירוני בערים או בעיריות.
בעולם > הפיליפינים

על פי חוק הרפובליקה הפיליפיני מס' 7160 (המכונה גם קוד השלטון המקומי של 1991), חבר מועצה, הוא חבר במועצה מקומית שהיא הגוף המחוקק של יחידת השלטון המקומי. הוא מכונה בדרך כלל "Sanggunian Member".
בעולם > בריטניה

כל הרשויות המקומיות בבריטניה מפוקחות על ידי חברי מועצה נבחרים. הרשויות המפוקחות הן:
מועצות מחוז ומועצות מחוזיות.
מועצות קהילה ומועצות עירוניות.
המועצה המשותפת של עיריית לונדון.
התואר האנגלי "Councillor" (לעיתים קרובות מקוצר ל-'Clr') חל רק על חברים נבחרים של מועצות עיר, רובע או מחוז. התואר חל על כל חברי המועצה בכל רמות השלטון המקומי. במידת הצורך, מובחנים חברי קהילה ומועצת מחוז על ידי שימוש בתואר מלא יותר כגון "חבר מועצת עיר" או "חבר מועצת מחוז". בכתב רושמים את התואר לפני דרגת המחזיק בתואר, כמו ב-Cllr Dr. Jenny Smith או Cllr Sir Ricky Taing ולגבי נשים הוא קודם לתואר של המצב המשפחתי, כמו ב-Cllr Mrs Joan Smith.
בעולם > בריטניה > חברי מועצת הנוער

בבריטניה, חברי מועצת הנוער נבחרים גם באזורים מקומיים על ידי ארגונים החברים במועצת הנוער הבריטית, כמו מועצת הנוער של סלפורד.
בעולם > בריטניה > שכר חבר מועצה בבריטניה

רוב חברי המועצה אינם אנשי מקצוע במשרה מלאה.
באנגליה, ויילס וצפון אירלנד רוב הרבעים הגדולים, הרשויות המאוחדות או המועצות המחוזיות משלמים לחברי המועצות, קצבאות בסיסיות ודמי כיס. כמו כן, משולמות קצבאות אחריות מיוחדת לחברי מועצה הממלאים תפקידים בכירים יותר, מאז חוק השלטון המקומי משנת 2000.
בסקוטלנד, מאז 2007, חברי המועצה קיבלו משכורת של 15,000 פאונד. נושא שכר חברי המועצות עולה לדיון מדי שנה ונכון ל-1 באפריל 2023 שכר חברי המועצה בסקוטלנד עומד על 20,099 פאונד לשנה. אלה מתווספים לרוב הקצבאות האחרות המיוחדות.
בעולם > בריטניה > ממשל אזורי

האספה של לונדון אינה נחשבת כרשות מקומית אלא כאספה אזורית וחבריה מכונים חברי אספה ולא חברי מועצה.
בעולם > ארצות הברית

חבר מועצה (Council member או councillor), הוא תואר לחבר מועצה המשמש בארצות הברית.
בעולם > חבר העמים הבריטי

באוסטרליה, איי בהאמה, קנדה, ניו זילנד, דרום אפריקה, בוצואנה, טרינידד וטובגו ובחלקים אחרים של חבר העמים, כמו גם באירלנד, התואר חבר מועצה או councilor מיוחס לנציג נבחר במועצת רשות מקומית.
בעולם > הולנד

בהולנד, חבר במועצה העירונית נקרא gemeenteraadslid או raadslid. חבר מקבוצה זו שנבחר לכהן בהנהלה העירונית נקרא המוציא לפועל העירוני (Municipal executive), אשר בדרך כלל מתורגם לחבר מועצה או בכינוי 'אלדרמן alderman ' או 'יועץ'.
בעולם > לוקסמבורג

בלוקסמבורג, חבר מועצה הוא חבר בנהול של קומונה לוקסמבורגית.
בעולם > הונג קונג

בהונג קונג, חברים במועצות מחוזיות מכונים חברי מועצה. גם חברי המועצה המחוקקת מכונים חברי מועצה.
בעולם > טורקיה

בטורקיה ישנם שני סוגים של חברי מועצה נבחרים בבחירות המקומיות המתקיימות כל חמש שנים. ישנם 1,251 חברי מועצה מחוזיים ו-20,500 חברי מועצות עירוניות. חברי המועצות עירוניות מכהנים במועצות של 1,351 המחוזות ו-30 הרשויות המטרופוליניות של טורקיה, בעוד חברי המועצות המחוזיות מכהנים במועצה הכללית של המחוז (İl Genel Meclisi).
ראו גם

פקודת העיריות
רשות מקומית בישראל
מועצה
מועצה אזורית
מועצה דתית
מועצה מקומית
דירקטוריון
מועצת החלב
מועצת הצמחים
המועצה הישראלית לצרכנות
עירייה (ישראל)
הערות שוליים

1 2  ד"ר ענת קלומל-צוויג, תפקיד חברי מועצה בישראל, באתר יוצרים ערים חכמות, ‏2016-08-28
↑  ד"ר ענת קלומל-צוויג, תפקיד חברי מועצה בישראל, באתר יוצרים ערים חכמות, ‏2016-08-28
↑  ארכיון מוֹעָצָה, באתר האקדמיה ללשון העברית
1 2  סעיף 19 (א) בפקודת העיריות בישראל
1 2  נוסטלגיה - המרכזים הקהילתיים שעיצבו את בני העיר של אשדוד הקטנה, באתר ashdodnet.com
↑  אריאל פינקלשטיין, אביטל פרידמן, מתן תגמול כספי לחברי מועצות ברשויות המקומיות, יולי 2021, הצעה לסדר 42, המכון הישראלי לדמוקרטיה
↑  שחר אילן, חברי מועצה יקבלו 1,000 שקל בחודש על השתתפות בישיבות, באתר כלכליסט, 4 ביוני 2017
↑  סעיף 120 בפקודת העיריות בישראל
↑  תורמים למיזמי ויקימדיה, פקודת העיריות, באתר Wikimedia Foundation, Inc., ‏9 ביולי 2005
↑  "Sanggunian Member Eligibility". www.csc.gov.ph.
1 2  Debrett's Correct Form, Headline Book Publishing, 2002, עמ' 193
↑  "Salford Youth Council website". Salford Youth Council. אורכב מ-המקור ב-17 במאי 2014. נבדק ב-29 ביולי 2020. {{cite web}}:  (עזרה)
↑  "Councillors' roles, conduct and pay".
↑  Viser, Matt (7 באוגוסט 2006). "Spelling spats divide City Council". The Boston Globe. {{cite web}}:  (עזרה)
↑  District councillors may get 20pc more in rent subsidy, South China Morning Post, ‏2013-05-27 (באנגלית)
| --- | --- |
בקרת זהויות :  NLI: 987007283815105171  BNE: XX524618  GND: 4177008-0  LCCN: sh85026265  NKC: ph116643
יאן אסר

| --- | --- |

 לידה:  13 באוקטובר 1877 ליידן, הולנד 
 פטירה:  9 באוגוסט 1946 (בגיל 68) שיקגו, ארצות הברית 
 מקצוע נוסף:  אספן אמנות, כירורג, רופא 
 מדינה:  ממלכת ארצות השפלה 
 
יאן אסר (בהולנדית: Johannes "Jan" Fredericus Samuel Esser;‏ 13 באוקטובר 1877, ליידן – 9 באוגוסט 1946, שיקגו) היה שחמטאי יהודי-הולנדי וכירורג פלסטי.
קריירה

בשנת 1910 ניצח אסר בדו-קרב שהתקיים בפריז את דוד ינובסקי 2.5-0.5.
אסר היה אלוף הולנד לשחמט, וניצח את רודולף לומן בדו-קרב פלייאוף לתואר בשנת 1913 בתוצאה 3.5-0.5. באליפות הולנד שהתקיימה בשנת 1912 הגיע אסר למקום השני.
במקביל ללימודי רפואה למד אסר גם רפואת שיניים, והשתמש בידיעותיו כרופא שיניים לצורך ניתוחיו.
ככירורג פלסטי היה אסר חלוץ בשיטות חדשניות לכירורגיה משחזרת על חיילים שנפצעו במלחמת העולם הראשונה. סבורים שהוא הטביע את המונח סטנט (תומכן) כדי לתאר את השימוש שעשה במרכיב לטביעת שיניים שהומצא בשנת 1856 על ידי רופא השיניים הבריטי צ'ארלס סטנט כדי ליצור תבנית לשחזור פני החייל. המונח סטנט הורחב בהמשך לאביזר המרחיב עורקים של הגוף.
אסר היה אחד המנתחים הפלסטיים המשפיעים והמצטיינים ביותר של ראשית המאה העשרים. בזכות מאמציו הוכרה תחום התמחות זה באופן מדעי והפך למוכר היטב למומחים בתחום. בשנותיו בברלין, בין השנים 1917 עד 1925, התבצעה תרומתו הגדולה ביותר לשגשוגם של ניתוחים פלסטיים, בזכות עוזריו, טכניקות הכירורגיה החדשניות שלו, 23 בתי החולים בהם פעל, פעילות הפרסום שלו ושיח עם עמיתים בפגישות של חברות מתמחות.
אסר היה אספן אמנות נלהב ובמשך חייו רכש 880 יצירות אמנות שהוצגו לראשונה במוזיאון בשנת 2006. בעיקר צבר ציורים של האמנות המודרנית ההולנדית המוקדמת שנקראה "אמנות לומניסטית באמסטרדם". רשימת האמנים מציגה שמות רבים (למשל ציירים) כמו יאן סלויטרס, ליאו גסטל, פיט מונדריאן ופיט ואן דר חאם. במקרים רבים תמך בהם אסר בדרכים שונות. את עיקר רכושו עשה בעסקאות נדל"ן מוצלחות ובהשקעות ספקולטיביות בבורסה.
הערות שוליים

↑  Home | Pierre Fauchard Academy, www.fauchard.org
↑  Jan M Hilbert & Johannes F. Hoenig, The plastic surgeon Johannes Fredericus Samuel Esser (1877 to 1946), M.D., D.M.D. and his unknown period during 1917 and 1925 in Berlin, Germany, Springer Link, ‏19-2-2019
| --- | --- |
בקרת זהויות :  BPN: 28472133  GND: 102449058  ISNI: 0000 0001 1821 4750  LCCN: n2002042472  NTA: 069715483  RKD: 342116  SUDOC: 108436799  VIAF: 27456784   WorldCat (עם VIAF): 27456784
מבצע יהלום

מבצע יהלום (או הציפור הכחולה) הוא מבצע של המוסד למודיעין ולתפקידים מיוחדים. במסגרת המבצע ערק לישראל, ב-16 באוגוסט 1966, טייס חיל האוויר העיראקי מוניר רדפא עם מטוסו מדגם מיג 21. מוניר רדפא השתייך למיעוט הנוצרי בעיראק, ועקב כך לא זכה לקידום בצבא, ולכן ערק.
מטוס המיג 21 מסומן במספר 007 כמחווה למוסד, כפי שהוצג בתערוכת צה"ל בגני התערוכה 1966
תכנון העריקה

המבצע החל בבקשה של מפקד חיל האוויר, עזר ויצמן, בפגישה שקיים באפריל 1965 עם ראש "המוסד" מאיר עמית, להשיג מטוס מיג 21 - מטוס יירוט סובייטי חדיש בעל מעטפת ביצועים מרשימה ולא ידועה גם למדינות נאט"ו.
בראש המבצע עמד איש "המוסד" רחביה ורדי.
לאחר פעילות מאומצת שבה השתתפו יעקב נמרודי (ראש שלוחת "המוסד" בטהראן) ואיש "המוסד" יוסף שמש, אותר מוניר רדפא, טייס מתוסכל שקידומו נבלם על אף היותו טייס מוערך וזאת עקב היותו נוצרי, ששאף להגר למדינה מערבית. רדפא היה מוכן לערוק לישראל תמורת 50 אלף דולר ובתמורה לסיוע בהברחת משפחתו מעיראק לישראל.
ההכנות לעריקה נעשו תחת מעטה כבד של סודיות. לפני העריקה יצא רדפא מעיראק לאירופה בטענה שהוא זקוק לטיפול רפואי. נציגי "המוסד" פגשו אותו והגיעו עמו לישראל לעשרים וארבע שעות, שבהן נפגש עם ראש ענף המודיעין בחיל האוויר, שייקה ברקת, שערך לו סיור בנתיבי הטיסה ובאזור הנחיתה המיועד. באתונה נפגש רדפא עם איש חיל האוויר זאב לירון, לשעבר ראש ענף מודיעין. תכנון מסלול הטיסה הוטל על אל"ם יהודה פורת.
במקביל, יצאו בני משפחתו של רדפא לאירופה, לביקור מכרים.
העריקה

ב-9 באוגוסט 1966 הודיע רדפא במסר מוצפן לסוכני "המוסד" כי הוא מוכן לעריקה. הוא קיבל אישור מישראל לעריקתו בהודעה מוצפנת באמצעות שידורי קול ישראל בערבית.
ב-14 באוגוסט יצא רדפא עם מטוסו בדרכו לישראל, אך נאלץ לחזור לבסיסו עקב תקלה טכנית. ב-16 באוגוסט המריא שנית מבסיסו, ובתוך כשעה הגיע למרחב האווירי הישראלי. עם חדירתו למרחב האווירי הוזנקו מולו מפקד טייסת מיראז'ים, רן פקר וסגנו שמואל שפר, שהמריאו משדה התעופה תל נוף ולא היו שותפים לסוד ההכנות לעריקה. המיראז'ים הבחינו ברדפא בגובה 20 אלף רגל כשהוא טס לכיוון אשדוד-אשקלון. הטייסים, שידעו רק שהם מעורבים במבצע סודי, קיבלו הוראה שלא לפתוח באש על מטוס האויב וליוו אותו במבנה מכונס עד לנחיתה.
לאחר עריקתו הופץ סיפור כיסוי כאילו מאס רדפא בחיים בעיראק וערק לישראל באופן עצמאי. רדפא פגש את משפחתו בישראל, היה נכון לשתף פעולה והצהיר כי מאס במשימות ההפצצה האכזריות של האזרחים הכורדים, שבהן השתתף. הוא אף הציג מכתב שנכתב בעבורו על ידי "המוסד", ודבק בעמדתו זו גם במסיבת עיתונאים. רדפא ומשפחתו לא הצליחו להשתלב בישראל, ובסיוע "המוסד" השתקעו במדינה אירופית. רדפא נפטר באוגוסט 1998 מדום לב.
ממשלת עיראק הגישה פנייה למזכ"ל האו"ם או תאנט להחזרת המטוס, אך הארגון נמנע מלהתערב בפרשה.
השימוש במטוס בישראל

רדפא סייע לחיל האוויר בלימוד המטוס ומאפייניו. הוא מסר חוברת הדרכה של המטוס החדיש שלקח עמו טרם יציאתו. כמו כן, סייע בתחזוקתו שהייתה מורכבת, מאחר שלא היה בנמצא ציוד תומך או ציוד מתכלה לתחזוקתו. דני שפירא, טייס הניסוי של חיל האוויר, הטיסו לראשונה. לאחר סדרת הטיסות בה נבדקו ביצועי המטוס, הוחלט על ביצוע סדרת קרבות-אוויר, בה יתעמתו שפירא והמיג מול בכירי טייסי חיל-האוויר באותה תקופה - הרצל בודינגר, רן פקר, אשר שניר ואחרים. כל אחד מן הטייסים הטיס מטוס שונה מול המיג, כך שנוצר בסיס נתונים על יכולת ההתמודדות של המיג עם חלק גדול ממטוסי חיל-האוויר באותה התקופה - הווטור, הסמב"ד והמיראז'. התגלה כי למיג 21 כושר תמרון נמוך מאוד בטיסה במהירות גבוהה וכי שדה הראייה מתא הטייס מוגבל ביותר. המטוס סיפק לחיל האוויר מודיעין חשוב נוסף באשר למעטפת הביצועים של המיג, שהיה נפוץ בכל מדינות ערב ובעיקר סיפק מידע בדבר נקודות התורפה של המטוס, אשר נוצלו בהצלחה בקרבות האוויר שבמלחמת ששת הימים.
המטוס נצבע בצבע אדום ולבן על מנת להבטיח שטייסי חיל האוויר יוכלו לזהותו בקלות.
בשנתיים שלאחר נחיתתו של רדפא שימש מטוסו לביצוע אימוני סימולציה רבים עם טייסי יירוט של חיל האוויר וכן השתתף בתצוגות ומפגנים. המטוס היה לתקופה קצרה מבצעי וחומש בטילי שפריר, במטרה ליירט מטוסי צילום מצריים מסוג מיג 21 שמטוסי המיראז' 3 לא הצליחו ליירט. אולם בתקופת היותו מבצעי לא בוצעו טיסות צילום והמטוס לא הוזנק מעולם נגד מטרת אויב.
פרשנים צבאיים ראו בעצם שמירתו במצב טיסה הישג טכני, שכן לא היו לישראל חלפים ומערך טכני למטוס הסובייטי.
לאחר שנתיים נמסר המטוס לחיל האוויר האמריקאי למשך שלושה חודשים לשם בחינתו ב"אזור 51". ראש "המוסד" לשעבר, אפרים הלוי, טען בראיון כי ללכידת המטוס והעברתו לארצות הברית היה משקל רב בהחלטה האמריקאית לבטל את האמברגו על אספקת נשק לישראל שהיה בתוקף מעת הקמתה.
תיעוד העריקה

בשנת 1988 הופק בארצות הברית סרט הטלוויזיה "לגנוב את השמיים", המבוסס על סיפורו של רדפא.
בשנת 2007 הפיק המרכז למורשת המודיעין (המל"מ) בשיתוף עם הערוץ הראשון בטלוויזיה הישראלית סרט תעודה על הפרשה, בשם "הציפור הכחולה" על פי תסריט ובימוי של שמואל אימברמן.
בשנת 2018 פרסמה הסופרת אורה מורג ספר לנוער בשם "היהלום המריא עם שחר" ובו תיאור האירוע ותרומת הברחת המיג להצלחת חיל האוויר במלחמת ששת הימים.
ראו גם

בסאם עאדל
לגנוב את השמיים
לקריאה נוספת

"יהלום עיראקי נוחת בישראל", בתוך: יעקב נמרודי, מסע חיי, ספרית מעריב, ירושלים, 2003, כרך א', עמ' 242–251.
"אורח בחצור – מיג עיראקי", בתוך: רן פקר, נץ בשחקים, הוצאת ידיעות ספרים, תל אביב, 2002, עמ' 155-148; באתר הספרייה הדיגיטלית להיסטוריה ומורשת חיל האוויר
"מיג 21 בישראל", בתוך: דני שפירא (בעריכת דני שלום), לבד בשחקים, ספרית מעריב, אור יהודה, 1994, עמ' 256-244; באתר הספרייה הדיגיטלית להיסטוריה ומורשת חיל האוויר (ארכיון)